Að minnsta kosti 349 börn hafa fallið í hernaðarátökum í Úkraínu frá því að rússneski herinn réðst á landið. Á sjöunda hundrað hafa særst. Öryggis- og samvinnustofnun Evrópu segir að Úkraínumenn séu beittir harðræði í landshlutum sem Rússar hafa lagt undir sig.
Ríkissaksóknari í Úkraínu segir að að minnsta kosti 349 börn hafi fallið í hernaðarátökum frá því að innrás Rússa í landið hófst í febrúar. Hundruð til viðbótar hafa særst. Yfir átta komma átta milljónir Úkraínumanna hafa flúið til annarra landa og milljónir til viðbótar flosnað upp af heimilum sínum.
Að sögn embættis ríkissaksóknara í Kænugarði er líklegt að enn fleiri börn hafi látið lífið í stríðinu en hægt hefur verið að afla upplýsinga um. Erfiðlega gangi að meta stöðuna á svæðum í landinu sem Rússar hafa lagt undir sig. Fram kemur að minnst 652 börn hafi særst, síðast þrjú þegar flugskeytum var skotið á borgina Vinnytsia. Ríkissaksóknari segir að börn hafi sér í lagi fengið að gjalda fyrir innrásina. Fjöldi þeirra sé á flótta, bæði innan lands og utan. Áætlað er að átta komma átta milljónir Úkraínumanna hafi flúið til útlanda frá því að innrásin hófst og um það bil sjö komma sjö milljónir séu flóttamenn innanlands.
Öryggis- og samvinnustofnun Evrópu segir í nýrri skýrslu að mörg dæmi séu um að Úkraínumenn sem búa á svæðum sem Rússar hafa lagt undir sig séu beittir harðræði. Þeir eru handteknir og yfirheyrðir og beittir niðurlægjandi aðferðum þegar leitað er á þeim að einhverju ólöglegu. Dæmi séu um að nokkrir hafi horfið sporlaust. Þá hafa Sameinuðu þjóðirnar upplýsingar um að hundruð almennra úkraínskra borgara og stjórnmálamanna hafi verið handteknir og sumir pyntaðir. Stjórnvöld í Kreml hafa engu svarað um þessar ásakanir.
Að minnsta kosti 349 börn hafa fallið í hernaðarátökum í Úkraínu frá því að rússneski herinn réðst á landið. Á sjöunda hundrað hafa særst. Öryggis- og samvinnustofnun Evrópu segir að Úkraínumenn séu beittir harðræði í landshlutum sem Rússar hafa lagt undir sig. 